SL Uradni list Evropske unije C 253/17

Objava zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012

(2015/C 253/15)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

ZAHTEVEK ZA ODOBRITEV MANJŠE SPREMEMBE

Zahtevek za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 (2)

„AGLIO DI VOGHIERA“

št. EU: IT-PDO-0105-01301 – 19.1.2015

ZOP ( X ) ZGO ( ) ZTP ( )

1. Skupina vložnikov in pravni interes

Consorzio produttori Aglio di Voghiera Via Buozzi n. 12/b 44020 Voghiera (FE) ITALIJA Telefon: +39 0532328046 E-naslov: info@agliodivoghiera.it

Zahtevek za spremembo je vložilo 22 subjektov, vpisanih v zadrugo proizvajalcev Consorzio produttori Aglio di Voghiera, ki so upravičeni do vložitve zahtevka za spremembo v skladu s členom 13(1) odloka ministrstva za kmetijske, živilske in gozdarske politike št. 12511 z dne 14. oktobra 2013. Teh 22 subjektov, vpisanih v zadrugo proizvajalcev Consorzio produttori Aglio di Voghiera, predstavlja več kot 51 % nadzorovane proizvodnje česna „Aglio di Voghiera“ in več kot 30 % podjetij, vključenih v sistem nadzora iz specifikacije proizvoda česna ZOP „Aglio di Voghiera“.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

— ☐ Opis proizvoda — ☐ Dokazilo o poreklu — ☒ Metoda pridobivanja — ☐ Povezava — ☒ Označevanje — ☒ Drugo [pakiranje; posodobitve predpisov]

4. Vrsta spremembe

— ☐ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere ni potrebna sprememba objavljenega enotnega dokumenta. — ☒ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere je potrebna sprememba objavljenega enotnega dokumenta. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZTP, ki se šteje za manjšo v skladu s četrtim pododstavkom člena 53(2) Uredbe (EU) št. 1151/2012.

5. Spremembe

Metoda pridobivanja

Kolobarjenje

— Dovoli se kolobarjenje tudi z drugimi kmetijskimi rastlinami, ne samo z žiti ali oljno-beljakovinskimi rastlinami, razen lilijevk. Odpravi se torej obvezno kolobarjenje na zemljišču z žiti in oljno-beljakovinskimi rastlinami ter se izrecno določi izločitev gojenja lilijevk na istem zemljišču, ker zmanjšujejo rodovitnost zemlje ter spodbujajo pojav zajedavcev in razvoj plevela.

Pridobivanje „semena“

— Zaradi lažjega pridobivanja semenskega materiala se dovoli, da se glavice ročno izbirajo iz serij česna, ki niso povezane v šope. Iz teh razlogov se je iz člena 5 specifikacije proizvoda pri odstavku o „Pridobivanju semena“ v točki A črtala navedba „šopi česna“.

Čas in način sejanja

— Spremeni se razpored sajenja, zlasti razmik med vrstami sajenih strokov. V primerjavi s prejšnjim razmikom med vrstami od 20 do 50 cm je ta zdaj med 15 in 60 cm. Ta sprememba je vezana na uporabo strojev za setev in spravilo, ki delujejo na tej razdalji. Z zbližanjem vrst ima plevel manjšo možnost za rast, donos pa je večji brez posledic za kakovost proizvoda.

— Sprememba razporeda sajenja omogoča, da se spremeni količina „semena“ za uporabo, ki v primerjavi z največ 1 300 kg/ha iz specifikacije proizvoda znaša zdaj do 1 700 kg/ha.

Spravilo

— V specifikaciji se opredelijo dodatni koraki, ki se opravijo po spravilu proizvoda, in sicer prebiranje, čiščenje ter odstranjevanje listov in korenin. Poleg tega se izrecno določi, da se mora s temi opravili, kadar se uporabljajo za proizvod „suhi česen“, teža kmetijskega pridelka zmanjšati za najmanj 40 %. Ta dopolnila so namenjena opredelitvi faz pri postopku obdelave (prebiranje, čiščenje, odstranjevanje listov in korenin) česna „Aglio di Voghiera“, ki so bile izpuščene pri veljavni specifikaciji, in določitvi meje pri odpadkih, ki nastanejo s temi opravili, z navedbo vrednosti razmerja med izkopanim proizvodom na njivi in proizvodom za prodajo po sušenju. Navedba te vrednosti omogoča lažji nadzor, ker bolje opredeli količino suhega česna, ki ga je mogoče pridobiti na hektar kmetijske površine, in s tem količino, ki gre na trg.

— Popravi se nepravilnost v besedilu z neustrezno navedbo nadzorovane atmosfere med postopki za sušenje proizvoda. Pravilno gre za „nadzorovano zračenje“.

— Podaljša se najdaljši predvideni čas za sušenje proizvoda ob nadzorovanem zračenju, in sicer s 36 na 72 ur. Sprememba upošteva nenavadne vremenske razmere, ki se v kmetijski praksi lahko zgodijo v letini (deževnost, vlaga itn.) ter vplivajo na dobo rasti in sušenje proizvoda na njivi, zaradi česar je primerno določiti daljše obdobje za sušenje ob nadzorovanem zračenju.

Označevanje in pakiranje

Kita

— Odpravi se označevanje posameznih glavic z nalepkami in uvede se pakiranje kit v belih mrežicah, ustrezno označenih z logotipom ZOP. Ta sprememba olajšuje distribucijo proizvoda ter zagotavlja njegovo nepoškodovanost in večjo prepoznavnost med potrošniki.

Posamezna glavica

— Določi se možnost, da se tudi posamezne glavice pakirajo v mrežice, označene z logotipom ZOP. Ta način pakiranja dopolnjuje sedanji način, ki določa označevanje posamezne glavice z nalepko.

— Spremeni se zadnji stavek odstavka, tako da se doda možnost navedbe imena podjetja ali enotne identifikacijske oznake pridelovalca. Tako oznako dodeli nadzorni organ. Ta sprememba je odgovor na zahteve organizirane velike distribucije in zagotavlja sledljivost proizvoda.

Pakiranje

— Odpravljena je bila navedba teže pakiranja kot odgovor na različne zahteve distribucijskih poti in končnih potrošnikov.

— V specifikaciji proizvoda je bil pri „Pakiranju“ črtan odstavek, ki je določal zaprtje posod, uporabljenih za pakiranje, da se vsebina ne bi mogla izvleči, ne da bi se poškodovalo pakiranje. Ta določba je postala odvečna z že določenim obveznim pakiranjem različnih oblik česna (kita, dolga kita, mrežica, vrečke, kitica, posamezna glavica).

Posodobljeni predpisi

— Sklici na predpise EU so bili posodobljeni. Sklice na Uredbo (ES) št. 510/2006 so nadomestili sklici na Uredbo (EU) št. 1151/2012.

ENOTNI DOKUMENT

„AGLIO DI VOGHIERA“

št. EU: IT-PDO-0105-01301 – 19.1.2015

ZOP ( X ) ZGO ( )

1. Ime

„Aglio di Voghiera“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6: Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Zaščitena označba porekla „Aglio di Voghiera“ se pridobiva z ekotipom Aglio di Voghiera. To je rastlina z glavicami sijoče bele barve in enakomerne oblike, ki so včasih tudi rožnato progaste. Ovojna lupina, ki obdaja stroke, je belo obarvana in ima včasih bolj ali manj izrazite rožnate proge. Glavica je čvrsta, okrogle pravilne oblike ter je rahlo ploščata ob stičišču s korenino. Sestavljena je iz različnega števila tesno povezanih, na zunanji strani značilno ukrivljenih strokov, ki se med seboj tesno prilegajo. Ob dajanju na trg mora imeti „Aglio di Voghiera“: zdrave glavice brez gnilobe, brez zajedavcev, čiste, čvrste, brez poškodb zaradi mraza ali sonca, brez navzven vidnih kalčkov, brez neobičajne zunanje vlage ter brez tujega vonja in/ali okusa. Priznanje ZOP „Aglio di Voghiera“ lahko dobi samo česen, ki spadata v kategorijo „Extra“, velikosti najmanj 45 mm, in „Prima“, velikosti najmanj 40 mm. Česen „Aglio di Voghiera“ se da na trg v naslednjih oblikah: SVEŽI/ZELENI ČESEN s togim zelenim steblom na vratu, svežo ovojno lupinico, glavico bele in slonokoščene barve, ki je lahko rožnato progasta, in belkasto korenino. POLSUHI ČESEN: z ne povsem suhim steblom zelene barve, ki se preliva v belkasto barvo, z manj čvrstim vratom, ne povsem suho zunanjo ovojnico, glavico bele in slonokoščene barve, ki je lahko rožnato progasta, in belkasto korenino. SUHI ČESEN: s suhim, krhkim steblom belkaste barve, povsem suho zunanjo lupino in ovojnico, ki obdaja posamezen strok, glavico bele barve z vidnimi stroki in korenino slonokoščene barve.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vsi postopki proizvodnje morajo potekati na območju proizvodnje, saj so posebnosti česna „Aglio di Voghiera“ sad tako znanja proizvajalcev kot podnebnih značilnosti območja in vrste prsti.

3.5 Posebna pravila za rezanje, ribanje, pakiranje itn.

Zeleni/sveži proizvod je treba dati na trg od prvega do petega dne potem, ko je bil izpuljen, polsuhi od šestega do desetega dne, suhi pa od enajstega dne naprej. Proizvodi se dajo na trg v obliki KITE: sestavljene iz 5 do 18 glavic in s težo od 400 do 900 g; DOLGE KITE: sestavljene iz 8 do 80 glavic in s težo od 1 do 5 kg; MREŽICE: iz različnega števila glavic in s težo med 100 in 500 g; VREČKE: iz različnega števila glavic in s težo med 1 in 5 kg; KITICE: sestavljene iz 3 do 5 glavic in s težo od 150 do 500 g; POSAMEZNE GLAVICE: s težo med 50 in 100 g. Posamezne glavice se lahko pakirajo v mrežico z logotipom ZOP ali razsuto z nalepko ZOP na vsaki glavici. Posamezne glavice morajo imeti povsem odrezana stebla in korenine.

Pakiranja se dajo na trg v embalaži iz mreže, lesa, plastike, kartona, papirja in naravnih rastlinskih materialov. Pri pakiranju je treba paziti, da glavice zaradi prevoza ali čezmerne obdelave ne razpadejo, zlasti pa, da proizvod ne začne plesneti in se kvariti zaradi poškodovane kožice.

3.6 Posebna pravila za označevanje

Vsako pakiranje je treba označiti z nalepko z imenom „Aglio di Voghiera“ in napisom ZOP, EU in proizvajalčevim imenom/imenom podjetja ali enotno identifikacijsko oznako, ki jo dodeli nadzorni organ.

Vsaka embalaža mora imeti na isti strani čitljiv in neizbrisen napis, s katerim je mogoče ugotoviti pakirca ali odpošiljatelja. Poleg tega mora biti na posodah navedeno ime „Aglio di Voghiera“ in zaščitena označba porekla ali kratica ZOP s črkami, ki so večje od kakršne koli druge navedbe na pakiranju, ter znak Unije.

Na posameznih kosih mora biti pritrjena nalepka z označbo „Aglio di Voghiera“, navedbo ZOP, znakom Unije in imenom proizvajalca.

Logotip je krog svetlo modre barve s podobo na pol prerezanega stroka česna v srednjem delu črke V. Strok ima rumeno podlago s progami v temnejšem rastru. V krogu je poševno ležeč napis „Aglio di Voghiera“ v črni barvi. Na vrhu je, še vedno znotraj kroga, napis ZOP v črni barvi. Pri oglaševanju se lahko uporabi tudi črno-bela različica; v takem primeru je okrogli logotip obkrožen s črno črto. Če je logotip natisnjen na nalepki, mora biti upodobljen v velikosti ene tretjine celotne velikosti nalepke.

4. Jedrnata opredelitev geografskega območja

Območje proizvodnje česna „Aglio di Voghiera“ zajema naslednje občine, ki ležijo v pokrajini Ferrara: Voghiera, Masi Torello, Portomaggiore, Argenta in Ferrara.

5. Povezava z geografskim območjem

Območje gojenja česna „Aglio di Voghiera“ je ravninsko, ob ustju in povodju rek, ki omogočajo idealno podnebje za rast tega proizvoda. Prst sestoji pretežno iz gline, meljaste gline in meljaste ilovice. Obilje peska rečnega izvora omogoča učinkovito podzemno odvajanje vode; ta lastnost ugodno vpliva na rast in razvoj česna ter ga hkrati varuje pred nevarnostjo gnilobe. Za podnebje so značilne skromne padavine v primerjavi z drugimi ravninskimi območji, deževje pa je pogostejše v pomladnih kot v poletnih mesecih. Topla in sončna poletja ugodno vplivajo na opravila pri spravilu in skupaj z vlažnostjo, ki je značilna za ferrarsko območje, omogočajo postopno in počasno sušenje česna „Aglio di Voghiera“.

Posebne značilnosti česna „Aglio di Voghiera“ so sijoča bela barva, glavica precejšnje velikosti ter okroglaste in pravilne oblike, sestavljena iz povsem prilegajočih se strokov, ter zlasti velika obstojnost. V kemijski sestavi je popolno ravnotežje hlapnih olj in žveplovih spojin, encimov, vitamina B, mineralnih soli in flavonoidov. Druga, nič manj pomembna značilnost je njegova posebna genetska samobitnost, ki se kaže v tehnikah pomnoževanja DNK in je sad naravnega izbora, doseženega s postopki žlahtnjenja, ki se prenašajo iz roda v rod.

Značilnosti česna „Aglio di Voghiera“ niso posledica le človeških dejavnikov, ampak tudi močne povezave z okoljem. Značilne lastnosti proizvoda izvirajo iz tal, na katerih se goji. Glinasta, meljastoglinasta in meljastoilovnata tla s peskom rečnega izvora, ki pospešuje podzemno odvajanje vode, dajejo glavicam obstojnost, večjo rast in sijočo belo barvo ter zlasti pravilno in strnjeno obliko, ki jih zaznamuje. Iz vegetativnega razmnoževanja semenskih strokov, izbranih izmed najboljših glavic, izhaja popolno ravnotežje med encimi, vitamini in mineralnimi solmi, ki dajejo temu česnu posebno genetsko samobitnost. Vse navedeno nas pripelje do druge močne povezave, zaradi katere je česen „Aglio di Voghiera“ tako poseben, tj. človeka. Človek je bil namreč tisti, ki je od nekdaj s posebno pozornostjo skrbel za tehnike namakanja med setvijo in spravilom; ki je z znanjem, ki se je skozi čas izpopolnjevalo in prenašalo z očeta na sina, ročno izbiral najboljše glavice iz prejšnjega pridelka za semenski material in pri tem pazil, da so bile velike in zdrave; ki je z odlično spretnostjo pripravljal in obdeloval glavice, jih ročno oblikoval v šope, kite, kitice in posamezne glavice ter ki je nazadnje prenesel izročilo okusnih receptov. Nedavna in pretekla arheološka pričevanja iz antične Voghenze potrjujejo prevladujočo vlogo, ki jo je imelo to središče za padsko delto že vsaj do 7. stoletja po našem štetju. Ob koncu visokega srednjega veka so Esti, ferrarski gospodje, ponovno oživili ozemlje Voghiere. Na svojih posestvih so spodbujali vse kmetijske rastline, ki uspevajo na tem območju, in namenjali posebno pozornost vrtninam, kot so solata, začimbe in dišavnice ter zlasti česen. Po odhodu Estov leta 1598 se njihove izkušnje na kmetijskem področju vendar niso izgubile, saj so tudi drugi ugledni posestniki poudarjali vrednost te rodovitne zemlje vzdolž Pada, ki še danes omogoča gojenje tako zelo specializiranega proizvoda, kot je česen.

Sklic na objavo specifikacije proizvoda

(drugi pododstavek člena 6(1) navedene uredbe)

Ta uprava je sprožila nacionalni postopek ugovora z objavo vloge za priznanje ZOP „Aglio di Voghiera“ v Uradnem listu Italijanske republike št. 271 z dne 21. novembra 2014.

Prečiščeno besedilo specifikacije proizvoda je na voljo na spletni strani: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Prodotti DOP IGP“ (v desnem zgornjem kotu zaslona) in nato „Prodotti DOP IGP STG“ (ob strani na levi strani zaslona), nazadnje pa „Disciplinari di Produzione all’esame dell’UE“.

(1) UL L 179, 19.6.2014, str. 17.

(2) UL L 343, 14.12.2012, str. 1.